Groot planne om aarde teen ruimtebotsing te beskermKunstenaarsvoorstelling van ‘n asteroïde wat die aarde tref “Daar is geen aanduiding dat die dinosourusse oor ’n ruimteprogram beskik het nie, en hulle het die prys daarvoor betaal.” Só sê die ruimtekommentator Bill Nye tong in die kies na aanleiding van verskerpte planne om die aarde teen ruimtebotings te beskerm. Groot planne word beraam om 30 Junie as Asteroïddag te bevorder omdat die breë gemeenskap se steun nodig is om die mens se woonplek teen ’n katastrofale ruimtebotsing te beskerm. Die datum is gekies om die Tunguska-voorval te gedenk. Op 30 Junie 1908 het ’n ruimtevoorwerp bo die afgeleë Tunguska-gebied in Siberië ontplof en ’n gebied van bykans 2 000 vierkante kilometer platgeveeg. Amateurs se hulp word benodig om te help om asteroïde te volg, sodat hul bane en moontlike bedreiging vir die aarde bepaal kan word. Hoe verder ’n ruimtevoorwerp waargeneem kan word wat die aarde gaan tref, hoe beter is die kanse om sy wentelbaan so te verander dat dit die aarde sal mis. Onder meer word beoog om in 2020 ’n tuig te lanseer om ’n asteroïed met sy eie maantjie te ondersoek. ’n Ploftoestel sal op die kleiner voorwerp afgevuur word om te bepaal met hoeveel die rots se koers daardeur verander sal word. Bron: Christian Science Monitor